उत्तराखंड में सामने आए Coronavirus के 51 नए मामले, चार की मौत
उत्तराखंड में सोमवार को कोविड-19 से चार और लोगों की मौत होने से प्रदेश में महामारी से जान गंवानों वालों की कुल संख्या 1648 हो गई है। वहीं, गत 24 घंटे में संक्रमण के 51 नए मामले आए जिन्हें मिलाकर अबतक राज्य में कुल 96,180 लोगों के संक्रमित होने की पुष्टि हो चुकी है।
देहरादून: उत्तराखंड में सोमवार को कोविड-19 से चार और लोगों की मौत होने से प्रदेश में महामारी से जान गंवानों वालों की कुल संख्या 1648 हो गई है। वहीं, गत 24 घंटे में संक्रमण के 51 नए मामले आए जिन्हें मिलाकर अबतक राज्य में कुल 96,180 लोगों के संक्रमित होने की पुष्टि हो चुकी है। इस बीच, 16 जनवरी से जारी कोविड-19 टीकाकरण अभियान के तहत 6,077 और लाभार्थियों को कोविड-19 से बचाव के लिए टीके की पहली खुराक दी गई जिसके साथ अब तक राज्य में कुल 37,305 लोगों का टीकाकरण हो चुका है। यहां प्रदेश के स्वास्थ्य विभाग द्वारा जारी बुलेटिन के अनुसार, कोविड-19 के नए मामलों में सर्वाधिक 27 देहरादून जिले में आए जबकि हरिद्वार में नौ , नैनीताल में आठ, उधमसिंह नगर में तीन, अल्मोडा में दो और चमोली और उत्तरकाशी में एक-एक व्यक्ति के संक्रमित होने की पुष्टि हुई। बुलेटिन के अनुसार, प्रदेश के 13 में से छह जिलों में कोई नया कोविड-19 मरीज नहीं मिला। प्रदेश में सोमवार को चार और कोविड-19 मरीजों की मौत हो गयी जिन्हें मिलाकर अब तक महामारी से 1,648 मरीज जान गंवा चुके हैं। प्रदेश में गत 24 घंटे में 139 मरीज उपचार के बाद स्वस्थ हुए जिन्हें मिलाकर अब तक कुल 92,105 मरीज उपचार के बाद संक्रमण मुक्त हो चुके हैं जबकि उपचाराधीन मरीजों की संख्या 1081 है। कोविड- 19 के 1346 मरीजों ने प्रदेश से बाहर पलायन किया है। इस बीच केन्द्रीय स्वास्थ्य मंत्रालय ने कहा कि भारत में कोविड-19 के उपचाराधीन मरीजों की संख्या कम होकर 1.68 लाख पर आ गई है, जो कि महामारी फैलने के बाद से संक्रमित पाए गए लोगों की कुल संख्या का केवल 1.56 प्रतिशत है। संक्रमण से उबरने की दर 97 प्रतिशत पर पहुंच गई है। मंत्रालय ने कहा कि अब तक कुल 1,04,34,983 लोग कोरोना वायरस संक्रमण से उबर चुके हैं। मंत्रालय ने बताया कि एक ओर जहां सोमवार की सुबह आठ बजे तक एक दिन में 11,427 लोग वायरस से संक्रमित पाए गए हैं, वहीं दूसरी ओर इसी अवधि के दौरान लगभग 11,858 लोग संक्रमण से स्वस्थ हुए हैं। मंत्रालय ने कहा कि संक्रमण से उबरने के मामलों में वृद्धि के चलते देश में कोविड-19 से उबरने की दर 97 प्रतिशत तक पहुंच गई है। कोविड-19 से प्रतिदिन होने वाली मौतों की संख्या भी 120 से नीचे आ गई। एक दिन में कुल 118 रोगियों की मौत हुई है। उसने कहा कि संक्रमण से उबरने के 86.47 प्रतिशत मामले 10 राज्यों और केन्द्र शासित प्रदेशों से सामने आए हैं। केरल में एक दिन में सबसे अधिक 5,730 लोग ठीक हुए हैं। इसके बाद महाराष्ट्र में 1,670 और तमिलनाडु में 523 लोग संक्रमण से स्वस्थ हुए।